《雨中怀李本存十二韵》
元代·叶颙

久雨不出门，幽斋抱岑寂。点检屋外山，白云为雨湿。

最苦溪水屋，没却钓鱼石。平生虑事深，无故忧得失。

因念倦游人，荒凉不温席。独抱瑰奇才，双瞳黑如漆。

关山一万里，谁能共欣戚。故旧半彫零，亲戚隔存殁。

乱后幸自强，感激弥叹息。蓑笠拟访之，浊酒聊共适。

酒酣弹铗歌，忘情话畴昔。云深路不通，何处寻踪迹。

作者简介：（1296—?）元明间金华府金华人，字景南，一字伯恺，自号云𩕢天民。元末隐居不出，至正中自刻其诗，名《樵云独唱》。入明，举进士，官行人司副。后免官家居，授徒甚众。